Fase 6-beurtkrag is hierArgieffoto (Foto: Unsplash) Fase 6‑beurtkrag sal wel Dinsdag ingestel moet word. En dít vroeër én langer as wat Eskom aanvanklik gewaarsku het. Eskom het Dinsdagmiddag aangekondig dat fase 6‑beurtkrag om 16:00 ingestel sal word en tot 22:00 sal duur. Fase 4‑beurtkrag sal dan in werking tree en tot middernag geld, voordat fase 2‑beurtkrag sal inskop. Fase 2 sal tot Woensdag 05:00 geld voordat fase 4 weer tot 16:00 geïmplementeer word. Beurtkrag sal dan weer tot fase 6 verhoog word en tot 22:00 môreaand geld. Drie van die tien eenhede wat laasnag uitgeskop het, is deur die loop van vandag weer in diens gestel. Die drie eenhede is egter steeds onvoldoende om fase 6-beurtkrag vir vanaand en môreaand af te weer. Eskom sê in sy jongste verklaring ’n onwettige en onbeskermde staking het vir grootskaalse ontwrigting by kragsentrales gesorg. Dit het Eskom genoop om as voorsorg opwekkingskapasiteit op te gaar en sy aanlegte te beskerm. “Daar is ’n hoë risiko dat die fase van beurtkrag enige tyd kan verander, afhangende van toestande by die aanlegte.” Volgens Eskom word minstens 3 218 MW tans aan beplande instandhouding afgestaan, terwyl hy sonder ŉ bykomende 17 621 MW moet klaarkom weens onbeplande onderbrekings. Maroela Media het vroeër vandag berig fase 6 beteken dat verbruikers tot meer as nege uur per dag in die donker kan sit met kragonderbrekings wat tot 4,5 uur aaneen kan duur.